പാരാലിമ്ബിക്സില് ഇന്ത്യക്ക് സ്വര്ണ്ണത്തിളക്കം ചരിത്രം കുറിച്ചത് ഷൂട്ടിംഗില് അവനി ലേഖര ടോക്യോ: പാരാലിമ്ബിക്സില് ഇന്ത്യക്ക് സ്വര്ണം. ഇന്ത്യന് ഷൂട്ടിംഗ് താരം അവനി ലേഖരയാണ് രാജ്യത്തിന്റെ അഭിമാനം വാനോളം ഉയര്ത്തിയത്. ലോക റെക്കോര്ഡോടെയാണ് അവനി സുവര്ണ നേട്ടം കൈവരിച്ചത്. പാരാലിമ്ബിക്സില് സ്വര്ണം നേടുന്ന ആദ്യ ഇന്ത്യന് വനിതയാണ് അവനി ലേഖര. അവനിയുടെ നേട്ടത്തെ പ്രധാനമന്ത്രി നരേന്ദ്ര മോദി അഭിനന്ദിച്ചു. 10 മീറ്റര് എയര് റൈഫിള് വിഭാഗത്തിലാണ് അവനി സ്വര്ണം നേടിയത്. യോഗ്യതാ റൗണ്ടുകളിലെ പതിഞ്ഞ തുടക്കത്തിന് ശേഷമായിരുന്നു അവനി ലേഖരയുടെ ഫൈനലിലെ സ്വര്ണ്ണക്കുതിപ്പ്. 249.6 പോയിന്റോടെ പാരാലിമ്ബിക്സ് ലോക റെക്കോര്ഡിനൊപ്പമെത്തിയ പ്രകടനമാണ് ഇന്ത്യക്ക് വേണ്ടി ഈ പത്തൊമ്ബത് വയസ്സുകാരി പുറത്തെടുത്തത്. ചൈനയുടെ ക്യൂപിംഗ് ഷാംഗ് വെള്ളിയും യുക്രെയിന്റെ ഇര്യാന ഷെട്നിക് വെങ്കലവും നേടി. പാരലിമ്ബിക്സില് ഇന്ത്യന് താരങ്ങള് മൂന്നു മെഡലുകള് കഴിഞ്ഞ ദിവസം നേടിയിരുന്നു. ഭവിന ബെന് പട്ടേല് ടേബ്ള് ടെന്നിസ്, നിഷാദ് കുമാര് ഹൈജംപ്, വെങ്കലം കരസ്ഥമാക്കിയ വിനോദ് കുമാര് ഡിസ്കസ്ത്രോ എന്നിവരാണ് ഇന്ത്യയുടെ മറ്റ് മെഡല് ജേതാക്കള്.